## Rješenje kojim se Tatjani Štefanac oduzima odobrenje za rad brokera

### NN 100/2010 (20.8.2010.), Rješenje kojim se Tatjani Štefanac oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2779

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Tatjani Štefanac iz Duge Rese, Belaj 5, za rad brokera, na sjednici održanoj 12. kolovoza 2010. godine donijela je

RJEŠENJE

1. Tatjani Štefanac iz Duge Rese, Belaj 5, oduzima se odobrenje za rad brokera.

2. Podaci iz točke 1. izreke ovog rješenja upisuju se u Registar brokera, koji vodi Hrvatska agencija za nadzor financijskih usluga, pod rednim brojem 403.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 4. veljače 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Tatjani Štefanec iz Duge Rese, Belaj 5, za rad brokera.

Nakon izvršenog uvida u predmete Agencije klasa: UP/I-451-04/09-07/25 i klasa: 451-04/10-17/14, utvrđeno je sljedeće:

Rješenjem Agencije, klasa: UP/I-451-04/09-07/25, urbroj: 326-111/09-4, od 18. lipnja 2009. godine, zaposlenici investicijskog društva Argus Vrijednosnice d.o.o. (kasnije zaposlenica investicijskog društva Ilirika Vrijednosni papiri d.o.o.; dalje u tekstu: Društvo), Tatjani Štefanec iz Duge Rese, Belaj 5, izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/10-17/14, Društvo je 2. veljače 2010. godine dostavilo obavijest da Tatjana Štefanec od 31. siječnja 2010. godine više nije zaposlenica Društva na radnom mjestu brokera, pa je imenovanoj bio zaključkom Agencije, klasa: UP/I-451-04/10-07/6, od 4. ožujka 2010. godine određen rok od 3 (tri) mjeseca za dostavu dokaza da je zaposlena u investicijskom društvu na poslovima brokera. Iz dostavnice je razvidno da je predmetni zaključak Tatjani Štefanac uručen 23. ožujka 2010. godine.

Tatjana Štefanac nije u roku od 3 mjeseca (do 23. lipnja 2010. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

U provedenom postupku utvrđeno je da Tatjana Štefanac više ne obavlja poslove brokera, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih joj je izdano odobrenje za rad brokera, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Na temelju odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-07/7
Urbroj: 326-111/10-3
Zagreb, 12. kolovoza 2010.

Član Uprave
Ivan Vrljić, v. r.

Rješenje, NN 100/2010-2779